CELEX: C2004/262/59
Language: fi
Date: 2004-10-23 00:00:00
Title: Asia T-270/04: Bic Deutschland GmbH & Co OHG:n 1.7.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/30
            
         Bic Deutschland GmbH & Co OHG:n 1.7.2004 Euroopan yhteisöjen komissiota vastaan nostama kanne
   (Asia T-270/04)
   (2004/C 262/59)
   Oikeudenkäyntikieli: ranska
   Bic Deutschland GmbH & Co OHG, kotipaikka Eschborn (Saksa) on nostanut 1.7.2004 ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajana on asianajaja Dominique Voillemot.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa Euroopan yhteisöjen komission 3.5.2004 tekemän päätöksen, jossa kantajaa vaaditaan maksamaan sakko, jonka komissio oli asettanut Tipp-Ex -nimiselle yhtiölle 10.7.1987 tekemällään päätöksellä, korotettuna 28.5.2004 asti lasketuilla koroilla, ja jossa päätetään periä saatavan määrä pankkitakauksesta, jonka Deutschland Bank AG Frankfurt am Main oli myöntänyt
            
         
               —
            
            
               velvoittaa vastaajan korvaamaan oikeudenkäyntikulut kokonaisuudessaan.
            
         Oikeudelliset perusteet ja pääasialliset perustelut
   Tipp-Ex –nimisen yhtiön oikeudet ovat siirtynet kantajana olevalle yhtiölle 1.7.1997 suoritetun kaupan ja tätä seuranneen BIC-konsernin sisäisen uudelleenjärjestelyn johdosta. Edellä mainittu 10.7.1987 tehty päätös N:o 87/406/ETY oli osoitettu Tipp-Ex –yhtiölle ja kyseisessä päätöksessä komissio velvoitti sen maksamaan 400 000 ECU:n suuruisen sakon yhteisön kilpailusääntöjen rikkomisen johdosta.
   Tipp-Ex valitti mainitusta päätöksestä ja tämän pankki asetti komission hyväksi omavelkaisen pankkitakauksen, jolla taattiin sakon ja 8 prosentin suuruisten korkojen maksaminen. Noudatettavan käytännön mukaisesti kyseinen takaus maksettaisiin vasta komission sellaisen kirjallisen pyynnön johdosta, jonka mukana on oikeaksi todistettu kopio yhteisöjen tuomioistuimen tuomiosta. Yhteisöjen tuomioistuin hylkäsi 8.2.1990 (1) Tipp-Exin kanteen ja vahvisti 10.7.1987 tehdyn päätöksen.
   Komissio vaati kuitenkin vasta 12.2.2004 päivätyllä kirjeellä BIC:iltä suoritusta 923 747,94 euron suuruisesta määrästä, joka koostui 400 000 euron suuruisesta sakosta ja koroista (523 747,94 euroa).
   Kantajan ja komission välisen kirjeenvaihdon johdosta komissio hylkäsi kumottavaksi vaaditussa päätöksessä BIC:n väitteet, jotka perustuivat pääosin asetuksen 2988/74 (2) 4 artiklan 1 kohdassa olevaan vanhentumissäännökseen, ja vaati sakon lopullisen määrän maksamista (931 726,02 euroa).
   Vaatimustensa tueksi kantaja vetoaa seuraaviin seikkoihin:
   
               —
            
            
               Edellä mainitun asetuksen N:o 2988/74 4 artiklaa on rikottu, sillä kyseisessä artiklassa ei sallita päätöksen, jolla on määrätty sakkoja, täytäntöönpanoa viiden vuoden määräajan jälkeen. Kantaja katsoo tältä osin, ettei kyseessä olevaa vanhentumisaikaa ole keskeytetty tai pysäytetty.
            
         
               —
            
            
               Omavelkaisen pankkitakauksen käyttämisen osalta on tapahtunut ilmeinen arviointivirhe. Kantaja toteaa tältä osin yhtäältä, että tällaisen takauksen asettaminen ei vastaa sakon maksamista eikä pelkkä takauksen hallussapito itsessään aiheuta maksuvelvollisuutta ja toisaalta, että suorituksen periminen pankkitakauksesta edellyttää asetuksessa N:o 2988/74 tarkoitettua täytäntöönpanotoimea. Kyseessä olevan takauksen ehtojen mukaisesti täytäntöönpanotoimen olisi muodostanut komission Deutsche Bankille osoittama, kirjatulla kirjeellä lähettämä nimenomainen kirjallinen pyyntö, jonka mukana on oikeaksi todistettu kopio yhteisöjen tuomioistuimen tuomiosta.
            
         Kantaja vetoaa lisäksi luottamuksensuojan periaatteen loukkaamiseen ja toissijaisesti yleisen kohtuullisia määräaikoja koskevan periaatteen loukkaamiseen.
   
      (1)  Asia C-279/89, Tipp-Ex v. komissio (Kok. 1990, s. I-261).
   
      (2)  Vanhentumisajoista liikennettä ja kilpailua koskeviin Euroopan talousyhteisön sääntöihin liittyvissä menettelyissä ja niiden nojalla määrättyjen seuraamusten täytäntöönpanossa 26 päivänä marraskuuta 1974 annettu neuvoston asetus (ETY) N:o 2988/74 (EYVL L, 29.11.1974, s. 1).